-Այս ամենի մեղավորությունը կարելի է դնել 2-3 մարդու վրա, որովհետեւ իրենց սխալ որոշումն է։ Ես շատ եմ ասել՝ այս ներկայացումը լոկալ ներկայացում է, ինքը ոչ մի հարց չի լուծում, անգամ թանգարանային էլ չէ, այլ անհասկանալի ֆոլկլորի, ազգագրականի, եւ դեռ բալետային արվեստի չհասած ինչ-որ գաղափարներ են։ Ինչ խոսք, մեր ազգագրականը հզոր է, Գագիկ Գինոսյանը եւ Կարեն Գեւորգյանը շատ հետաքրքիր լուծումներ ունեն ու իրենք ազգագրականով արդեն զբաղվում են, բայց այսօր բալետային բեմի վրա տրեխներով, փափախներով, սապոգներով չես կարող հարցեր լուծել։ Սրանով անգամ տեղի ժողովրդին չի կարելի դաստիարակել։ Ու, իհարկե, չարժեր շեփորահարել, որ մենք գնացինք, հաղթեցինք՝ այն դեպքում, որ ռուսական մամուլն արդեն կանխորոշում է, որ սա գուցե վերջին հյուրախաղերը լինեն։ Այսինքն՝ ի՞նչ, մենք այլեւս մուտք չե՞նք ունենալու Մեծ թատրոնի բեմ։